text: 33-årig mand dør efter påkørsel: Ung kvinde i livsfare
  29 november 2014 kl. 20.23
  En mand har mistet livet, og en kvinde er i livsfare, efter at de lørdag blev ramt af en bil ved Hedensted.
  Det har fået voldsomme konsekvenser, at to fodgængere lørdag eftermiddag pludselig trådte ud foran en bil på hovedvejen nord for Hedensted.
  Ulykken skete kort efter klokken 17, og den ene fodgænger, en 33-årig mand, er lørdag aften afgået ved døden.
  - De to fodgængere træder ud på kørebanen og bliver ramt af en bil. Det er vores opfattelse, at føreren af bilen ikke har haft en chance for at undgå at ramme dem, siger vagtchef Morten Vegger fra Sydøstjyllands Politi.
  - Der er ikke noget, der tyder på, at bilisten var påvirket, eller at han kørte for hurtigt. Det ser ud som om, at fodgængerne har villet krydse vejen, og at de ikke har set bilen komme, siger Morten Vegger.
  De to ofre blev efter ulykken bragt til sygehuset i kritisk tilstand, men mandens liv kunne altså ikke reddes. Kvinden er ifølge politiet også i fare for at dø.
  - Den 25-årig kvinde er i livsfare. Det er en meget tragisk ulykke, siger Morten Vegger.
  